TCS के MD और CEO राजेश गोपीनाथन ने इस्तीफा दिया, के कृतिवासन नए CEO बने
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar - न्यूजीलैंड के करमाडेक आईलैंड में भूकंप, रिक्टर स्केल पर 7.1 रही तीव्रता - अफगानिस्तान में बस पलटी, सोने की खदान में काम करने वाले 17 लोगों की मौत
TCS के मैनेजिंग डायरेक्टर (MD) और चीफ एग्जीक्यूटिव ऑफिसर (CEO) राजेश गोपीनाथन ने रिजाइन कर दिया है। इस बात की जानकारी IT सर्विसेस कंपनी TCS ने गुरुवार (16 मार्च) को एक स्टेटमेंट जारी कर दी है। कंपनी ने स्टेटमेंट में यह भी बताया है कि राजेश गोपीनाथन की जगह के कृतिवासन को TCS का नया CEO नियुक्त किया गया है। पढ़ें पूरी खबर...
आज की अन्य बड़ी खबरें...
बीएसएफ ने दो दुर्लभ प्रजाति के पक्षियों के तस्करों से बचाया
पश्चिम बंगाल में बीएसएफ ने एक ऑपरेशन में दो दुलर्भ प्रजाति के पक्षियों के तस्करों से बचाया है। ये पक्षी लकड़ी के 2 बक्सों से बरामद हुए हैं। बीएसएप ने इन्हें कृष्णानगर वन विभाग को सौंप दिया है।
असम में अंडर कंस्ट्रक्शन पुल गिरने से चार मजदूर घायल
असम के नगांव के कामपुर इलाके में एक अंडर कंस्ट्रक्शन पुल गिरने से चार मजदूर घायल हो गए। घायलों को अस्पताल में भर्ती कराया गया है। नगांव के डीसी नरेंद्र कुमार शाह ने बताया कि हमने पीडब्ल्यूडी विभाग से इसकी रिपोर्ट मांगी है।
सेंट्रल हेल्थ मिनिस्ट्री की वेबसाइट रूसी हैकर ने हैक की, इंडियन कंप्यूटर इमरजेंसी रिस्पॉन्स टीम कर रही जांच
सेंट्रल हेल्थ मिनिस्ट्री की वेबसाइट गुरुवार को कथित रूप से हैक हो गई। बताया जाता है कि रूसी हैकर ने वेबसाइट हैक कर ली। इसके बाद मिनस्ट्री ने इंडियन कंप्यूटर इमरजेंसी रिस्पांस टीम (CERT-In) से वेबसाइट की जांच करने को कहा है। CloudSEK के साइबर सुरक्षा विशेषज्ञों ने दावा किया है कि रूसी हैकर समूह 'फीनिक्स' ने वेबसाइट को टारगेट किया। यह मंत्रालय के हेल्थ मैनेजमेंट इनफॉर्मेशन सिस्टम पोर्टल तक पहुंचने में कामयाब रहे। हैकर्स ने भारत के सभी अस्पतालों, कर्मचारियों और डॉक्टर्स के डेटा एक्सेस कर लिए। पढ़ें पूरी खबर...
कर्नाटक में पूर्व सीएम येदियुरप्पा की कार को घेरा, रोड शो रद्द करना पड़ा
कर्नाटक विधानसभा चुनाव में टिकट के लिए बीजेपी की आंतरिक कलह सामने आ गई है। कर्नाटक में पार्टी सीनियर नेता और पूर्व सीएम बीएस येदियुरप्पा की पार्टी के राष्ट्रीय महासचिव सीटी रवि से दूरियां देखने को मिल रही हैं। चिकमगलुरु जिले में गुरुवार को रवि के समर्थकों ने येदियुरप्पा की कार को घेर लिया। येदियुरप्पा के नेतृत्व में पार्टी की विजय संकल्प यात्रा गुरुवार को चिकमगलुरु जिले के मुदिगेरे निर्वाचन क्षेत्र में पहुंची थी।
यहां सीटी रवि के समर्थकों ने येदियुरप्पा की कार का घेराव किया और विधायक एमपी कुमारस्वामी को विधानसभा का टिकट न दिए जाने की मांग की। विरोध प्रदर्शन के चलते नाराज दिख रहे येदियुरप्पा को रोड शो रद्द करना पड़ा।
तेलंगाना ​​​​​​में सिकंदराबाद के कॉम्प्लेक्स में आग लगी, 11 लोगों को निकाला 
तेलंगाना में सिकंदराबाद के स्वप्नलोक कॉम्प्लेक्स में गुरुवार को शाम 7:30 बजे शॉर्ट सर्किट के कारण आग लग गई। मौके पर दमकल की गाड़ियां पहुंच गई हैं। अंदर फंसे लोगों को निकाला जा रहा है। कॉम्प्लेक्स के अंदर एक कमरे में अभी भी 5-6 लोग फंसे हुए हैं। बचाव दल लोहे की छड़ों का उपयोग करके दीवार को तोड़ रहे हैं। रात 9.30 बजे तक अंदर फंस 11 लोगों को कॉम्प्लेक्स से निकाला जा चुका है।
UK ने वीडियो शेयरिंग ऐप TikTok पर बैन लगाया, अमेरिका ने भी धमकी दी थी
यूके ने वीडियो शेयरिंग ऐप TikTok पर तत्काल प्रभाव से प्रतिबंध लगाने की घोषणा कर दी है। इससे पहले अमेरिका ने TikTok को बैन करने की धमकी दी थी। इस पर चीन का कहना है कि अमेरिका TikTok पर दबाना बंद करे।
रक्षा बलों के लिए हथियारों की खरीद के 70 हजार करोड़ रुपए से अधिक के प्रस्ताव को मंजूरी
रक्षा मंत्रालय ने भारतीय रक्षा बलों के लिए विभिन्न हथियार की खरीद के लिए 70 हजार करोड़ रुपए से अधिक के प्रस्तावों को मंजूरी दे दी है। एक रक्षा अधिकारी ने गुरुवार को यह जानकारी दी। रक्षा मंत्री राजनाथ सिंह की अध्यक्षता में रक्षा अधिग्रहण परिषद की बैठक हुई। इसमें भारतीय नौसेना के लिए 60 मेड इन इंडिया यूटिलिटी हेलिकॉप्टर, मरीन और ब्रह्मोस सुपरसोनिक क्रूज मिसाइल, भारतीय सेना के लिए 307 ATAGS हॉवित्जर तोप, 9 ALH ध्रुव हेलिकॉप्टर की खरीदी को मंजूरी दी गई। इस सौदे में भारतीय नौसेना के लिए HAL से 60 UH समुद्री हेलिकॉप्टर खरीदने के लिए 32,000 करोड़ रुपए का मेगा ऑर्डर शामिल है।
तमिलनाडु के पटाखा फैक्ट्री में विस्फोट के बाद आग, दो लोगों की मौत
तमिलनाडु के धर्मपुरी में गुरुवार को एक पटाखा फैक्ट्री में आग लगने से दो लोगों की मौत हो गई। जबकि एक घायल बताया जा रहा है। मुख्यमंत्री एमके स्टालिन ने दो मृतकों के परिवार को 3 लाख रुपए और सरकारी अस्पताल में इलाज करा रहे घायल व्यक्ति को 1 लाख रुपए मुआवजा देने की घोषणी की।
महाराष्ट्र के राजनीतिक संकट पर सुनवाई पूरी, सुप्रीम कोर्ट ने फैसला सुरक्षित रखा
महाराष्ट्र के राजनीतिक संकट से संबंधित उद्धव ठाकरे और CM एकनाथ शिंदे गुटों की याचिकाओं पर गुरुवार को सुप्रीम कोर्ट में सुनवाई पूरी हो गई। कोर्ट ने ​​​इस केस में फैसला सुरक्षित रख लिया।
आंध्रप्रदेश में 3 तस्करों से पकड़ा 1,700 किलो गांजा
आंध्रप्रदेश में चिंतापल्ली पुलिस ने 3 तस्करों से लगभग 1,700 किलो गांजा पकड़ा है। इसकी कीमत लगभग 3 करोड़ रुपए है। ये तस्कर एक इंटर स्टेट गैंग का हिस्सा हैं। पुलिस की कार्रवाई के दौरान इनके साथी तस्कर भाग गए जिन्हें पकड़ने की कोशिश की जा रही है।
अरुणाचल में सेना का चीता हेलिकॉप्टर क्रैश, दो पायलट सवार थे, तलाश जारी
इंडियन आर्मी का चीता हेलिकॉप्टर गुरुवार को अरुणाचल प्रदेश में क्रैश हो गया। न्यूज एजेंसी ANI ने आर्मी सूत्रों के हवाले से यह जानकारी दी है। सूत्रों के मुताबिक, हेलिकॉप्टर मंडला हिल्स इलाके में क्रैश हुआ है। इसमें लेफ्टिनेंट कर्नल और मेजर रैंक के अधिकारी सवार थे। तलाश के लिए ऑपरेशन चलाया जा रहा है। आर्मी ने बताया कि हेलिकॉप्टर ने बोम्डियाल से उड़ान भरी थी। सुबह 9:15 बजे हेलिकाप्टर का संपर्क एयर ट्रैफिक कंट्रोल (ATC) से टूट गया था। पूरी खबर पढ़ें..
CBI ने जेल में बंद मनीष सिसोदिया के खिलाफ नया केस दर्ज किया, दिल्ली जासूसी मामले में FIR
शराब पॉलिसी घोटाले मामले में जेल में बंद आप नेता मनीष सिसोदिया के खिलाफ CBI ने एक और मामले में FIR दर्ज की है। यह FIR दिल्ली फीडबैक यूनिट भ्रष्टाचार मामले में की गई है। यह फीडबैक यूनिट आम आदमी पार्टी ने 2015 में सेटअप की थी। भाजपा का आरोप है कि इस यूनिट की आड़ में AAP दूसरी पार्टी के नेताओं की जासूसी करवा रही थी। पूरी खबर पढ़ें..
25 मार्च को CBI के सामने पेश होंगे तेजस्वी यादव, CBI ने भरोसा दिलाया- गिरफ्तार नहीं करेंगे
लैंड फॉर जॉब स्कैम में CBI के सामने राजद लीडर तेजस्वी यादव 25 मार्च को पेश होंगे। तेजस्वी के वकील ने दिल्ली हाईकोर्ट में गुरुवार को कहा कि अगर तेजस्वी एजेंसी के सामने पेश होंगे तो उन्हें गिरफ्तार कर लिया जाएगा।
इसके बाद CBI ने अदालत से कहा कि हमारा उन्हें गिरफ्तार करने का इरादा नहीं है। हम चाहते हैं कि वो CBI के सामने पेश हों, क्योंकि उन्हें कुछ दस्तावेज दिखाने हैं। अगर वे वीडियो कॉन्फ्रेंसिंग के जरिए पेश होते हैं, तो उससे कोई फायदा नहीं होगा। पूरी खबर पढ़ें..
भारतवंशी रवि चौधरी बने अमेरिकी एयरफोर्स के असिस्टेंट सेक्रेटरी, US सीनेट ने दी मंजूरी
भारतवंशी रवि चौधरी अमेरिकी एयरफोर्स के असिस्टेंट सेक्रेटरी बन गए हैं। वो पहले भारतीय-अमेरिकी हैं, जिन्हें इस पद पर नियुक्त किया गया है। अमेरिकी सीनेट में (संसद का अपर हाउस) ने उनके नाम पर मुहर लगाई। ये पद अमेरिकी रक्षा मंत्रालय- पेंटागन में शीर्ष नागरिक नेतृत्व के पदों में से एक है।
रवि चौधरी फेडरल एविएशन एडमिनिस्ट्रेशन (FAA) में एडवांस्ड प्रोग्राम्स एंड इनोवेशन, ऑफिस ऑफ कॉमर्शियल स्पेस के डायरेक्टर रह चुके हैं। 1993 से 2015 तक एयरफोर्स में पायलट थे। उन्होंने ईरान और इराक में कई कॉम्बेट मिशन किए।
न्यूजीलैंड के करमाडेक आईलैंड में भूकंप, रिक्टर स्केल पर 7.1 रही तीव्रता
न्यूजीलैंड के करमाडेक आईलैंड में गुरुवार सुबह भूकंप आया। रिक्टर स्केल पर इसकी तीव्रता 7.1 रही। US जियोलॉजिकल सर्वे (USGS) के मुताबिक, भूकंप का केंद्र जमीन से 10 किलोमीटर अंदर था। भूकंप के बाद USGS ने न्यूजीलैंड में सुनामी की वॉर्निंग जारी की थी। वहीं, न्यूजीलैंड की नेशनल इमरजेंसी मैनेजमेंट एजेंसी का कहना है कि सुनामी का खतरा नहीं है। पूरी खबर पढ़ें..
अफगानिस्तान में बस पलटी, सोने की खदान में काम करने वाले 17 लोगों की मौत
अफगानिस्तान के टखर में एक सड़क हादसे में 17 लोगों की मौत हो गई और 7 लोग घायल हुए हैं। अंजीर क्षेत्र में एक सोने की खदान की तरफ जाते वक्त बस पलट गई। हादसे में मरने वाले सभी लोग सोने की खदान में काम करते थे। घायलों को पास के एक अस्पताल में भर्ती करवाया गया है।
ओडिशा के कटक में दो मंजिला बिल्डिंग में लगी आग, कोई हताहत नहीं
ओडिशा के कटक में दो मंजिला बिल्डिंग में गुरुवार को आग लग गई। सूचना मिलते ही मौके पर पहुंची फायर ब्रिगेड की टीम ने आग पर काबू पा लिया। इस घटना में किसी तरह के नुकसान की खबर नहीं है।
नॉर्थ कोरिया ने फिर किया बैलिस्टिक मिसाइल का टेस्ट, साउथ कोरिया और जापान ने दी जानकारी 
नॉर्थ कोरिया ने गुरुवार की सुबह एक लंबी दूरी की बैलिस्टिक मिसाइल लॉन्च की। साउथ कोरिया के ज्वाइंट चीफ ऑफ स्टाफ ने इसकी पुष्टि की है। उन्होंने कहा कि एक बैलिस्टिक मिसाइल को कोरियाई प्रायद्वीप के पूर्वी तट से पानी में दागा गया है। नॉर्थ कोरिया ने आखिरी बार 18 फरवरी को लंबी दूरी की मिसाइल का परीक्षण किया था। एक साल से भी कम समय में चार बार बैलिस्टिक मिसाइल लॉन्च कर चुका है।
भारत में एरिक गार्सेटी होंगे अमेरिका के नए राजदूत:US सीनेट ने दी मंजूरी
भारत में अमेरिका के नए राजदूत अब लॉस एंजिल्स के पूर्व मेयर एरिक गार्सेटी होंगे। अमेरिकी सीनेट ने उनके नाम पर मुहर लगा दी है। दरअसल, भारत में अमेरिकी राजदूत का पद पिछले दो साल से खाली था। ऐसा पहली बार हुआ है, जब ये पद इतने लंबे वक्त तक खाली था। भारत में अमेरिका के आखिरी राजदूत केनेथ जस्टर थे, जिन्होंने जनवरी 2021 तक इस पद पर किया था। पूरी खबर पढ़ें...
लेफ्टिनेंट जनरल दलजीत सिंह आर्म्ड फोर्सेस मेडिकल सर्विस के नए डायरेक्टर जनरल नियुक्त
केंद्र सरकार ने लेफ्टिनेंट जनरल दलजीत सिंह को आर्म्ड फोर्सेस मेडिकल सर्विस के नए डायरेक्टर जनरल के रूप में नियुक्त किया है। रक्षा अधिकारी के मुताबिक, जनरल दलजीत सिंह पुणे स्थित आर्म्ड फोर्सेस मेडिकल कॉलेज के पूर्व छात्र रह चुके हैं। वह देश के एक प्रसिद्ध बाल रोग विशेषज्ञ और नियोनेटोलॉजिस्ट भी हैं।
शिकागो एयरपोर्ट पर एअर इंडिया के 300 यात्री फंसे, दिल्ली आने के लिए 24 घंटे से इंतजार कर रहे
अमेरिका के शिकागो एयरपोर्ट पर एअर इंडिया के 300 यात्री फंसे हुए हैं। टेक्निकल इश्यू की वजह से 24 घंटे से भी ज्यादा समय में फ्लाइट उड़ान नहीं भर सकी है। दरअसल, फ्लाइट को शिकागो से मंगलवार को भारतीय समयानुसार 13.30 बजे टेकऑफ करना था। 15 मार्च को 14.20 बजे दिल्ली में उतरना था, लेकिन अभी भी फ्लाइट ने उड़ान नहीं भरी है। पूरी खबर पढ़ें... 